Návrh

Výnos

Ministerstva vnútra Slovenskej republiky, ktorým sa ustanovujú úkony              vyšetrovateľa čakateľa vo vyšetrovaní 

Ministerstvo vnútra Slovenskej republiky podľa § 34 ods. 6 zákona č. 73/1998 Z.z.            o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení zákona                  č. ..../2004 Z. z.  u s t a n o v u j e 

§ 1

(1) Riaditeľ útvaru Policajného zboru alebo ním poverený školiteľ môže poveriť vyšetrovateľa čakateľa, aby v trestných veciach samostatne vykonával tieto činnosti                  vo vyšetrovaní:
a)	spisovanie zápisníc o ústne podaných oznámeniach o skutočnostiach nasvedčujúcich tomu, že bol spáchaný trestný čin,
b)	doplňovanie oznámení, ak je doplnenie potrebné pre rozhodnutie o odovzdaní alebo odmietnutí veci alebo o začatí trestného stíhania v jednoduchých veciach,
c)	vybavovanie dožiadaní v jednoduchých veciach s výnimkou dožiadaní v styku s cudzinou,
d)	vyžadovanie trestných spisov o predchádzajúcom odsúdení obvineného,
e)	vyslúchanie plnoletých svedkov s trvalým pobytom v Slovenskej republike v jednoduchých veciach,
f)	vyhotovovanie výziev na zaplatenie poriadkovej pokuty uloženej vyšetrovateľom a vykonávanie opatrení súvisiacich s výkonom rozhodnutia o jej uložení,
g)	zúčastňovanie sa pri návštevách obvinených vo väzbe,
h)	kontrolovanie korešpondencie obvinených,
i)	vyplňovanie štatistických formulárov a vyhotovovanie štatistických kariet,
j)	zoraďovanie vyšetrovacích spisov,
k)	vybavovanie administratívnych  prác pre  vyšetrovateľa (predvolávanie procesných strán, vyrozumievanie obhajcov o vykonaní procesných úkonov, vyžadovanie posudkov, správ o povesti a pomeroch mladistvého a podobne).
(2) Vyšetrovateľ čakateľ sa zúčastňuje aj pri iných činnostiach vykonávaných vyšetrovateľom v trestnom konaní a na mieste činu.

§ 2

Tento výnos nadobúda účinnosť 1. januára 2005.

Odôvodnenie

Všeobecná časť

V súčasnej dobe je právna úprava postavenia a činnosti vyšetrovateľa čakateľa počas jeho čakateľskej praxe vo vyšetrovaní riešená interným predpisom ministerstva vnútra. 

Navrhuje sa právna úprava všeobecne záväzným právnym predpisom, teda výnosom, ktorý nahradí existujúci interný právny predpis. 

	Návrh výnosu je v súlade s Ústavou a so zákonom Národnej rady Slovenskej republiky č. 171/1993 Z. z. o Policajnom zbore v znení neskorších predpisov.

Navrhovaná právna úprava nemá hospodársky a finančný dosah, vplyv na štátny rozpočet, rozpočty obcí alebo rozpočty vyšších územných celkov. 

	Realizácia ustanovení výnosu v praxi neprinesie dopad na životné prostredie                   ani na zamestnanosť. 

Osobitná časť

K § 1	

Ustanovuje sa, aby riaditeľ útvaru Policajného zboru alebo ním poverený školiteľ poveril vyšetrovateľa čakateľa, aby v trestných veciach samostatne vykonával  konkrétne taxatívne vymenované činnosti, ktoré sú v praxi potrebné na realizáciu vyšetrovacích úkonov.
	Taktiež sa ustanovuje možnosť účasti vyšetrovateľa čakateľa pri vyšetrovacích úkonoch na mieste trestného činu. 

K § 2

	Navrhuje sa, aby výnos nadobudol účinnosť súčasne s novelou zákona o Policajnom zbore.